Jesper Petersen (S), 2025-04-03:
Tak for det.
Socialdemokratiet har historisk arbejdet for udbygning af vedvarende energi i Danmark, og vi arbejder for en fortsat udbygning af sol- og vindenergi og på en måde, hvor det ikke er ét område eller én gruppe, der skal bære hele byrden alene.
Vi er optaget af, at vi får grøn strøm nok til at opnå vores klimamålsætninger, og til at vi bliver mere uafhængige både som land og i Europa af at skulle importere energi fra lande, vi ikke så gerne vil importere fra, for nu lige at sige det lidt mildt.
For nogle uger siden havde vi her i salen en debat, der minder lidt om den i dag.
Den handlede også om solceller på tage, her er det sådan det mere kommunale, der er fokus på, men det er jo meget det, det handler om, og det bakker Socialdemokratiet op om.
Jeg synes, det er positivt, at vi i dag er oppe på, at cirka en tredjedel af solcellekapaciteten i Danmark er på tage.
Ministeren kom også lige her med nogle foreløbige tal til dem, vi allerede kender, som jeg synes var interessante og positive, i forhold til at det fortsat er her, der sker en betydelig udbygning.
For det er et helt oplagt sted at udbygge med vedvarende energi, her generer det ofte ikke naboer på samme måde som andre steder.
Det optager ikke plads fra natur eller anden brug af areal.
Vi er også tilhængere af EU, hvad Enhedslisten jo egentlig ikke er, men alligevel er forslaget her begrundet i vigtigheden af at forfølge en EU-beslutning.
Det er heller ikke længe siden, Enhedslisten flirtede med tanken om at ville have en afstemning om dansk medlemskab af EU.
Sådanne varme følelser for det samarbejde og Den Europæiske Union er normalt ikke så fremtrædende i Enhedslisten.
Lige på det her punkt er man så til gengæld enig i et bestemt EU-begrundet tiltag, og så er institutionen god nok at kunne læne sig op ad.
Det kunne jeg ikke lade være med at bemærke, sådan er der så meget.
Som ministeren var inde på, arbejder regeringen for at fjerne barrierer, som kan stå i vejen for udbygningen med solceller på tage.
Senest er der som bekendt fremsat lovforslag, som vi er ved at behandle nu, der giver bedre muligheder for at finansiere opsætning af solceller på tage i form af en leasingmulighed af taganlæg, som bliver mere gunstig end nu.
Ministeren tilkendegav også igen, at han er ved at se på, hvordan man kan forbedre modregningsregler i kommunerne, og at administrationen bliver enklere.
De ting, der arbejdes med om etageejendomme i forhold til at få flere solceller op der, har hr. Søren Egge Rasmussen og forslagsstillerne jo selv en betydelig ære af.
De tilskudsmuligheder, der arbejdes med nu, synes jeg også er værd at tage med i en beskrivelse af, hvad der faktisk sker på området.
Selvfølgelig skal vi leve op til EU's bygningsdirektiv, som det påpeges i beslutningsforslaget, som bl.a. stiller nye krav til etablering af solceller på flere typer af bygninger.
Det er vi helt enige i.
Direktivet skal implementeres i 2026.
Det arbejder regeringen med forarbejdet til, og jeg forstod på ministeren, at ordførerne vil blive inviteret af boligministeren til yderligere drøftelser om den sag.
Det er jo altså noget, som skal ske næste år, hvorfor jeg synes, at det her element af lovforslaget lidt løber en dør ind, der er ved at blive åbnet, og som der ikke er nogen grund til at gøre yderligere ved i forhold til beslutningsforslag.
Kernen i beslutningsforslaget er, at man skal droppe selskabsudskillelsen af offentlige solcelleanlæg.
Gør man det, vil det jo være sådan, som ministeren sagde, at man vil miste en indtægt i form af el-afgift, som ville skulle finansieres et andet sted.
Det anviser Enhedslisten ikke finansiering til i sit forslag.
Alle andre relevante diskussioner til side
her vil jeg sige, at som princip støtter Socialdemokratiet ikke ufinansierede beslutningsforslag, og derfor kan vi heller ikke støtte det her beslutningsforslag.
Tak for ordet.